Aleksi Antti-Roiko
Ura

Antti-Roiko on Oulun Kärppien kasvatti. Hän voitti kauden 2016–2017 päätteeksi C-nuorten SM-hopeaa. Kaudella 2017–2018 Antti-Roiko voitti B-nuorten SM-pronssia. Hän pelasi samalla kaudella myös yhden ottelun lainalla Haukiputaan Ahmojen A-nuorten Alueliigan joukkueessa. Kaudella 2019–2020 Antti-Roiko edusti Kärppien A-nuoria myös Junior Club World Cupissa, joka päättyi pronssiin. Kaudella 2020–2021 hän jakoi 15 osumallaan joukkueen sisäisen maalipörssin toisen sijan Samu Tuomaalan kanssa edellään Ville Koivunen. Antti-Roiko voitti kauden päätteeksi U20 SM-hopeaa.
Toukokuussa 2021 Antti-Roiko teki Kärppien kanssa vuoden mittaisen SM-liigasopimuksen. Kaudeksi 2021–2022 hänet nimettiin seuran U20-joukkueen kapteeniksi. Antti-Roiko oli tehoilla 13+22=35 joukkueen kolmanneksi paras pistemies. Pudotuspeleissä hän jakoi tehoilla 2+4=6 Kärppien sisäisen pistepörssin voiton Sisu Yliniemen ja Tuukka Tieksolan kanssa. Antti-Roiko teki liigadebyyttinsä 11. joulukuuta 2021 Tapparaa vastaan. Hänet merkittiin Kärppien nelosketjun vasempaan laitaan Arttu Hyryn ja Ville Heikkalan viereen. Antti-Roiko sai ottelussa jääaikaa 8.57 minuuttia. Samassa kuussa hän teki Kärppien kanssa kolmivuotisen jatkosopimuksen kevääseen 2025 saakka. Antti-Roiko pelasi kauden aikana SM-liigassa viisi runkosarjaottelua tehden yhden syöttöpisteen. Helmikuussa 2022 Kärpät lainasi hänet kahden ottelun ajaksi Mestis-joukkue Kokkolan Hermekseen.
Elokuussa 2022 Kärpät lainasi Antti-Roikon toistaiseksi voimassa olevalla sopimuksella Kokkolan Hermekseen, jossa hän pelasi lähes kokonaan kauden 2022–2023. Antti-Roiko pelasi siellä runkosarjassa 48 ottelua tehopistein 22+38=60, joilla hän sijoittui koko sarjan pistepörssissä toiseksi edellään vain KeuPa HT:n Mikko Perttu. Antti-Roiko jakoi myös Hermeksen sisäisen tehotilaston voiton Aapo Aholan kanssa lukemalla +22. Pudotuspeleissä hän pelasi kuusi ottelua tehden viisi syöttöpistettä, joilla Antti-Roiko voitti joukkueen sisäisen syöttöpörssin. Antti-Roiko palkittiin Mestiksen vuoden tulokkaana Petri Varis -palkinnolla ja hänet äänestettiin ensimmäiseen tähdistökentälliseen. Antti-Roiko palkittiin myös Veikkauksen Kultaisella Kypärällä. Hän pelasi kauden aikana SM-liigassa neljä runkosarjaottelua ilman tehopisteitä.
Antti-Roiko teki Kärpissä SM-liigauransa avausmaalin kauden 2023–2024 kahdeksannella kierroksella 7. lokakuuta 2023 vieraissa JYPiä vastaan. Samuli Piiroinen valitsi hänet ottelun Alumnien tähtien kolmostähdeksi. Antti-Roiko muodosti pitkin kautta Kärppien nelosketjun Arttu Hyryn ja Marko Anttilan kanssa, mutta hän nousi kauden edetessä myös joukkueen ykkösylivoimalle Joonas Kemppaisen valitsemana. Antti-Roiko teki varsinaisen tulokaskautensa aikana runkosarjassa 57 ottelussa tehot 13+16=29, joilla hän sijoittui SM-liigan tulokkaiden pistepörssissä toiseksi edellään vain TPS:n Viljami Marjala. Pudotuspeleissä Antti-Roiko teki 12 ottelussa tehot 2+4=6. Hän teki liigauransa ensimmäisen pudotuspelimaalin kolmannessa puolivälieräottelussa 23. maaliskuuta 2024 ylivoimalla Mikkelin Jukureita vastaan. Antti-Roikon osuma jäi Kärppien 5–2-voitton päättyneen ottelun voittomaaliksi ja se vei joukkueen ottelusarjassa 3–0-johtoon. Hän sai myös kakkossyöttöpisteen Teemu Turusen tekemään maaliin. Antti-Roiko voitti kauden päätteeksi SM-pronssia.
Syyskuussa 2024 Antti-Roiko teki Kärppien kanssa kaksivuotisen jatkosopimuksen kevääseen 2027 saakka. Kaudella 2024–2025 hän edusti joukkuetta myös Spengler Cupissa. Antti-Roiko pelasi runkosarjassa 28 ottelua tehopistein 3+7=10, kunnes 18. tammikuuta 2025 pelatussa vierasottelussa JYPiä vastaan hän loukkaantui pelottavan näköisessä tilanteessa, kun Eetu Peltola taklasi Antti-Roikon selästä laitaan. Hänet kannettiin paareilla pois jäältä ja viettiin ambulanssilla sairaalaan. Peltola sai tilanteesta 5+20-minuutin ottelurangaistuksen laitataklauksesta. Seuraavana päivänä Antti-Roikon tilan kerrottiin olevan stabiili. Tammikuun lopulla Kärpät tiedotti hänen pystyvän harjoittelemaan kevyesti. Antti-Roiko ei kuitenkaan pelannut enää loppukaudella, kun Kärppien kausi päättyi runkosarjaan.